<classify> MBUNGE wa Arumeru Mashariki, Joshua Nasari amewataka viongozi wa ngazi katika jimbo hilo kuweka pembeni itikadi za kisiasa, wawatumikie wananchi kwa usawa kuharakisha maendeleo.Nasari ametoa kauli hiyo jana katika kijiji cha Kingori wilayani Arumeru, wakati alipohudhuria hafla ya kukabidhiwa jengo la zahanati lililokarabatiwa na wahisani kutoka Uholanzi na kugharimu zaidi ya Sh milioni 35.Aidha, aliwataka viongozi wanaochaguliwa na wananchi kuacha kujiuzulu nyadhifa zao kwa visingizio vya kuhama vyama, kwani kwa kufanya hivyo ni kuwabebesha mzigo zaidi wananchi ambao kodi zao hutumika kurudia uchaguzi.Maendeleo hayahitaji siasa ndio maana katika kitongoji hiki kina mwenyekiti wa CCM, diwani wa Chadema na hakuna mgongano wowote ndio maana kuna maendeleo, alisema.Nasari amesema Halmashauri ya Meru imepiga hatua katika kuboresha sekta ya afya kwa kuboresha vituo vya zamani, kuanzisha vipya, kuongeza idadi ya magari ya kubebea wagonjwa na kufikia matano.Mwakilishi wa Mganga Mkuu wa Halmashauri ya Meru, Dk Charles Migunga amesema zahanati hiyo imeboreshwa kwa kiasi kikubwa ikiwemo ununuzi wa vifaa tiba na dawa za matibabu, ambapo hadi sasa idadi ya wateja imeongezeka kutoka 100 kwa mwezi hadi kufikia 300.Diwani wa kata hiyo ya Kingori, Peter Kessy alisema tangu zahanati hiyo ifanyiwe ukarabati idadi ya wananchi wanaotibiwa hapo imeongezeka na kuwapa unafuu wa kwenda kutibiwa mbali na hapo.  <topic>: KITAIFA 